L-Uffiċċju Nazzjonali tal-Istatistika qal li f’Jannar ta’ din is-sena l-iżbilanċ tal-Gvern kien kważi €31 miljun aktar minn Jannar tas-sena l-oħra. Iċ-ċifri juru li f’Jannar id-dħul rikurrenti tal-gvern naqas bi ftit aktar minn €20 miljun waqt li n-nefqa tal-gvern kibret b’aktar minn €10 miljun. Ic-cifri juru li t-tnaqqis fid-dħul tal-gvern kien dovut l-iżjed għat-tnaqqis fl-għotjiet li jidħlu fil-kaxxa ta’ Malta. Sal-aħħar ta’ Jannar, id-dejn tal-gvern kien ftit aktar minn ħamest elef miljun ewro. Iċ-ċifri juru li fl-aħħar 12-il xahar, id-dejn żdied bi kwazi €252 miljun iżda l-imgħax fuq id-dejn naqas bi kwazi nofs miljun ewro. Skont dak imbassar Intant il-Ministeru tal-Finanzi laqa’ b’mod pożittiv ir-riżultat finanzjarju tal-NSO u qal li dawn juru li matul Jannar 2014, id-dħul ewlieni tal-gvern żdied bi €12.1 miljun meta mqabbel mal-istess xahar is-sena li għaddiet. Qalet li din iż-żieda hija primarjament dovuta għaż-żieda fid-dħul mit-taxxa tad-dħul, li żdiedet bi €8.2 miljun, minn €60.2 miljun f’Jannar 2013 għal €68.5 miljun f’Jannar 2014. Il-Ministeru nnota wkoll tnaqqis ta’ €32.5 miljun minn fondi Ewropej. Qal li dan huwa normali u mistenni jkun ikkumpensat fix-xhur li ġejjin. Minbarra dan il-Ministeru qal ukoll li n-nefqa totali żdiedet b’€10.4 miljun hekk kif imbassar fil-Baġit 2014. Il-Ministeru temm jgħid li r-riżultati finanzjarji ta’ Jannar huwa skont it-tbassir tal-gvern li mistennija jibqgħu fuq sisien tajba hekk kif kien f’dawn l-aħħar 11-il xahar.